Sonny Bill se Superrugby-swanesang? | Netwerk24
Sonny Bill se Superrugby-swanesang?
13 Junie 2019 13:51
Sonny Bill Williams sal Saterdag moontlik die laaste keer in sy loopbaan in 'n Superrugby-wedstryd speel.
Sonny Bill Williams was die laaste paar maande 'n toeskouer by Superrugby-wedstryde gewees. Foto: Getty Images
Nadat hy 'n groot deel van die seisoen weens 'n kniebesering misgeloop het, is die 33-jarige senter fiks verklaar vir die Blues se stryd teen die Hurricanes in Wellington.
Williams was laas op 30 Maart teen die Stormers in aksie en moes twee weke daarna 'n knieoperasie ondergaan.
Sy kontrak met Nieu-Seeland Rugby verstryk ná die Wêreldbeker-toernooi en hoewel die Kiwi-media bespiegel dat hy sy loopbaan oorsee gaan afsluit, wou dié All Black Donderdag niks verklap nie.
"Moet nooit 'nooit weer' sê nie," was Williams se geheimsinnige antwoord toe hy Donderdag gevra is of dit sy laaste oefening as 'n Blues-speler was.
"Al waarop ek fokus, is om ons span te help om op 'n wennoot af te sluit. My lyf voel goed, so ek is slaggereed," sê hy.
Sou Williams Saterdag ongeskonde bly, is die kans goed dat hy die All Black-groep vir die Rugbykampioenskap sal haal.
Williams was in 2011 en 2015 in die All Black-spanne wat die Wêreldbeker-toernooi agtereenvolgens gewen het. Steve Hansen, die All Black-afrigter, het reeds gesê dat Williams vanjaar weer deel van sy WB-planne in Japan is.